ถามคุณค่ะ ลูกสาวอายุ 16 ปี มีประจำเดือนครั้งแรกอายุ 12รอบเดือนของลูกไม่สม่ำเสมอค่ะ บางรอบ 30 วัน บางรอบ 56 วันมาที ไม่แน่ไม่นอนแม่เก็บสถิติไว้เฉลี่ยที่ 40 วัน (ลูกไม่เคยมีเพศสัมพันธ์นะคะ)ไม่ทราบว่าต้องทำอะไรไหมคะ ไม่มีอาการอย่างอื่นนะคะ ไม่ปวดท้อง มีตกขาวบ้างเล็กน้อยบางครั้งก็มีกลิ่นคาว แต่ไม่รุนแรงค่ะ
สวัสดีค่ะ ระยะห่างระหว่างรอบประจำเดือนที่ปกตินั้น จะมีได้ตั้งแต่ 21-35 วัน (หรืออาจนานกว่า 45 วันได้) โดยในแต่ละรอบเดือนไม่จำเป็นต้องเท่ากันส่วนระยะเวลาของการมีประจำเดือนคือ 2-7 วัน โดยที่ในแต่ละรอบก็ไม่จำเป็นต้องเท่ากันเช่นกัน สำหรับปริมาณประจำเดือนที่ออกในแต่ละรอบ จะมีปริมาณประมาณ 20-80 มิลลิลิตรดังนั้น หากระยะห่างโดยเฉลี่ยคือ 40 วัน ก็ยังไม่ได้ถือว่าผิดปกติอะไรค่ะ ส่วนการที่มีระยะห่างระหว่างรอบที่ไม่สม่ำเสมอนั้น สามารถพบได้บ่อยในช่วงวัยรุ่น เนื่องจากการทำงานของรังไข่ยังไม่สมบูรณ์ ซึ่งไม่ได้ถือว่าผิดปกติอะไร โดยเมื่อเข้าสู่วัยสาวแล้ว ประจำเดือนก็จะค่อยๆ มาสม่ำเสมอไปได้เองค่ะ ทั้งนี้ หากมีปัจจัยบางอย่าง ก็อาจมีผลทำให้ระยะห่างระหว่างรอบประจำเดือนนานขึ้นได้ เช่น มีน้ำหนักตัวมาก หรือน้ำหนักขึ้นๆ ลงๆ เร็ว การมีความเครียด พักผ่อนน้อย นอนดึก ออกกำลังกายมากไป เป็นต้นสำหรับประจำเดือนที่ผิดปกติ คือ มีระยะห่างของประจำเดือนมากกว่า 45 วันหรือน้อยกว่า 21 วัน ประจำเดือนในแต่ละรอบมานานกว่า 7 วัน ประจำเดือนมามีปริมาณมาก ต้องเปลี่ยนผ้าอนามัยบ่อยครั้ง มีเลือดออกกะปริดกะปรอยระหว่างรอบเดือน มีอาการปวดท้องประจำเดือนรุนแรง เป็นต้น